
Comunicat de presă

Informare privind majorarea salariului de bază minim brut pe țară garantat în plată la 4.325 lei, începând cu 1 iulie 2026

Inspectoratul Teritorial de Muncă Brăila aduce la cunoștința tuturor angajatorilor și salariaților că, începând cu data de 1 iulie 2026, intră în vigoare prevederile Hotărârii de Guvern nr. 146/2026.

Conform acestui act normativ, salariul de bază minim brut pe țară garantat în plată se stabilește în bani, fără a include indemnizații, sporuri și alte adaosuri, la suma de 4.325 lei lunar. Noua valoare corespunde unui program normal de lucru în medie de 166,667 ore pe lună, reprezentând un tarif de 25,949 lei/oră.

Noua valoare a salariului minim brut pe țară se aplică tuturor salariaților încadrați cu contract individual de muncă pentru care salariul de bază brut este stabilit la nivelul minim garantat în plată.

Inspectoratul Teritorial de Muncă reamintește angajatorilor obligația de a respecta dispozițiile legislației muncii și de a lua măsurile necesare pentru aplicarea noii valori a salariului minim, inclusiv:

· actualizarea salariilor de bază ale angajaților remunerați la nivelul salariului minim; 

· întocmirea documentelor necesare privind modificarea elementelor salariale; 

· înregistrarea și transmiterea modificărilor în platforma REGES - ONLINE a salariaților, în termen de maximum 20 de zile lucrătoare de la data producerii acestora; 

· informarea salariaților cu privire la modificările intervenite. 

Nerespectarea dispozițiilor privind acordarea salariului minim brut pe țară garantat în plată constituie contravenție și se sancționează conform prevederilor legale.

Inspectoratul Teritorial de Muncă Brăila recomandă angajatorilor să verifice din timp situația contractelor individuale de muncă și să dispună măsurile necesare pentru respectarea noilor prevederi salariale începând cu data de 1 iulie 2026.

